Motsepe-Radebe, Khama ‘onskuldig’; AfriForum sê oor regsaksie  Bridgette Motsepe-Radebe. (Foto: GCIS) ŉ Onafhanklike forensiese ondersoek het bevind dat bewerings van geldwassery teen oudpres. Ian Khama van Botswana en die Suid-Afrikaanse sakevrou Bridget Motsepe-Radebe opgemaak is. Omnia Strategy LLP, ŉ internasionale regsfirma, en Alaco Ltd, ŉ forensiese ondersoekmaatskappy, het Woensdag die bevindings van hul forensiese ondersoek bekend gemaak. Motsepe-Radebe, skoonsuster van pres. Cyril Ramaphosa en vrou van Jeff Radebe, het die twee firmas aangestel om ŉ onafhanklike ondersoek na die bewerings te doen. Daar word onder meer beweer dat Khama, terwyl hy nog in die amp was, ŉ reeks bankrekeninge by die Bank van Botswana geopen het met die doel om meer as $10 miljard na verskeie internasionale en Suid-Afrikaanse bankrekeninge oor te plaas. Daar is verder beweer dat Motsepe-Radebe ŉ mede-ondertekenaar van die rekeninge was. Volgens die verslag het Botswana aangevoer dat die geld gebruik sou word om politieke onrus te orkestreer en opposisiegroepe te finansier teen die huidige president van die land. Die ondersoek het egter bevind die bewerings teen Khama en Motsepe-Radebe is sonder meriete en in die geheel opgemaak. Daar is glo geen bewyse dat $10 miljard ooit die Bank van Botswana verlaat het of na internasionale of Suid-Afrikaanse bankrekeninge oorgeplaas is nie. Cherie Blair, voorsitter van Omnia Strategy en vrou van die voormalige Britse eerste minister Tony Blair, het gesê die uitslag van die ondersoek is duidelik en beslissend. “Fopnuus, vals aantygings, lomp getuienis en ongegronde beskuldigings is aan die publiek voorgehou. Dit is ŉ samesweringsteorie wat gepaardgaan met onakkuraathede en blatante valshede met ŉ fantasiedraaiboek waarin oudpresidente, spioene en miljarde pula, Amerikaanse dollar en rand betrokke is.” Prof. Thuli Madonsela, voormalige openbare beskermer, het die bewyse en verslag onafhanklik hersien. “Hierdie aantygings het nie net die goeie naam van president Khama en ambassadeur Motsepe, wat individue van onkreukbare integriteit is, verkwansel nie, maar het ook die goeie naam en reputasie van die talle finansiële instellings wat daarmee gepaard gegaan het, verkwansel. Khama en Motsepe-Radebe het hul regspanne opdrag gegee om lastereise in Botswana teen die regering aanhangig te maak. AfriForum se private vervolgingseenheid gaan intussen vandag tydens ’n mediakonferensie ’n aankondiging maak oor beplande regsaksie rakende dié saak. Adv. Gerrie Nel en adv. Phyllis Vorster is amptelik deur die regering van Botswana aangestel om dié regering in hierdie saak te verteenwoordig.